Hrvatski sabor
20040401

U izvještajnom razdoblju revidirano je 611 subjekata od čega 568 lokalnih jedinica, državni proračun, 37 korisnika proračunskih i drugih sredstava unutar kojih su uključeni zavodi, odnosno fondovi te 5 drugih subjekata. Izvješća što su ih sačinili revizori imaju oko 8 i po tisuća stranica. Sva su dostavljena odgovornim osobama revidiranih subjekata, vijećima i skupštinama lokalnih jedinica kako bi se po njima mogle poduzeti određene mjere i otkloniti nepravilnosti gdje su uočene. Izvješće o obavljenim revizijama upućeno ovom Visokom domu je skraćeno, ono sadrži oko tisuću i nešto stranica i u njemu je u uvodnom dijelu pojašnjena pravna osnova za financiranje javnih potreba. Daljnje kratak osvrt na nalaze revizije općenito, a obrađen je državni proračun i njegovi korisnici, ministarstva, pojedini uredi, zavodi i fondovi na razini države. Od 2002. sredstva za zdravstveno osiguranje, mirovinsko osiguranje i Zavod za zapošljavanje po prvi puta su u potpunosti postala dijelom državnog proračuna. Ujedno je dan i kratak osvrt na nalaze revizije županije, gradova i općina.